RESOLUCIÓN do 1 de marzo de 2004 pola que se procede á convocatoria 2004/2005 de convenios de producción e/ou distribución de espectáculos teatrais con empresas teatrais de carácter profesional.
INSTITUTO GALEGO DAS ARTES ESCÉNICAS E MUSICAIS — III. OUTRAS DISPOSICIÓNS — 23/03/2004

O Instituto Galego das Artes Escénicas e Musicais (IGAEM) como organismo autónomo comercial creado como servicio público de promoción cultural no eido -entre outros- da producción, promoción e difusión do teatro, pode realizar cantas actividades comerciais e industriais requira para o logro dos seus obxectivos, mesmo mediante a realización para estes efectos de coproduccións ou celebración de convenios e concertos con empresas artísticas de carácter profesional (artigo 9 c) da Lei 4/1989, do 21 de abril, pola que se crea o Instituto Galego das Artes Escénicas e Musicais, modificada pola Lei 2/1991, do 14 de xaneiro), así como, en xeral, celebrar convenios e concertos con institucións públicas e privadas para levar a cabo as tarefas da súa competencia (artigo 9 h) da devandita lei).
En consonancia cos seus obxectivos inmediatos o IGAEM convoca as compañías ou empresas dedicadas ós espectáculos teatrais, para a realización de convenios de producción e/ou distribución de acordo coas seguintes bases:
Primeira.-Obxecto.
Esta convocatoria ten por obxecto a celebración entre o IGAEM e as compañías ou empresas galegas de teatro que xustifiquen documentalmente a súa profesionalidade de convenios para a producción e/ou distribución de espectáculos teatrais propostos por cada compañía. Cada compañía presentará un programa correspondente á obra ou obras que pretende producir e/ou distribuír durante o ano 2004 e/ou 2005.
Os convenios estarán referidos a algunha das dúas modalidades seguintes:
a) Programas puntuais de producción teatral. Cada programa deberá preve-la realización de 20 representacións da obra, polo menos; a non realización delas daralle dereito ó IGAEM a reclama-las cantidades percibidas pola producción.
As compañías poden acollerse a algún dos seguintes puntos:
1. Dramaturxia galega e/ou universal.
2. Outras tipoloxías de teatro: teatro de rúa, monicreques, infantil.
3. Outras propostas de especial interese.
b) Programas de distribución dunha obra teatral, excluída a distribución dentro dos circuítos culturais da Consellería de Cultura, Comunicación Social e Turismo e as actuacións incluídas na Rede Galega de Teatros e Auditorios do IGAEM. Recóllense neste punto:
a) Xiras fóra da nosa comunidade.
Recóllese aquí o financiamento de apoio a xiras de fóra da nosa comunidade.
O financiamento adxudicado ás compañías permitiralles rebaixa-lo caché presentándose neses circuítos en mellores condicións.
b) Presencia en mostras e feiras fóra da nosa comunidade.
c) Xiras específicas ou representacións propostas polas compañías.
Inclúense neste punto as propostas de xiras específicas por diferentes prazas ou a presencia dunha compañía na mesma praza durante varios días; neste caso a comisión de valoración decidirá o apoio económico (global) que se lle vai adxudicar.
Nos proxectos de distribución a cantidade achegada polo IGAEM suporá un 50% do caché do espectáculo, como máximo, agás no caso da letra c) Xiras específicas ou representacións propostas polas compañías, en que o apoio económico será unha cantidade global e o seu importe decidirao a comisión tras unha valoración do proxecto.
Asinado o convenio correspondente non se permitirá o cambio de proposta no programa de distribución para o proxecto asinado.
Segunda.-Orzamento e crédito.
O orzamento global máximo que se vai distribuír será de 662.573 A (seiscentos sesenta e dous mil cincocentos setenta e tres euros) e articularase ó longo das anualidades de 2004 e 2005 nas cantidades seguintes:
Ano 2004: 320.000 euros.
Ano 2005: 342.573 euros.
As cantidades asignadas a cada exercicio poden variar ata un 20% en función dos programas de producción e distribución presentados, sempre dentro do orzamento global indicado.
Dentro desta convocatoria terá unha consideración especial a presentación de proxectos relativos á producción e posta en escena da obra que resultou premiada co Premio Álvaro Cunqueiro para textos teatrais do ano 2003. De presentarense varios proxectos respecto dela, a comisión constituída para o efecto para valora-lo resto dos proxectos obxecto desta convocatoria valorará aquel que reúna os mellores criterios de interpretación e adaptación da obra, tendo en conta que na representación dela deberá respectarse integramente o seu texto orixinal.
De non resultar seleccionada ningunha compañía ou de non haber ningunha proposta para a producción e posta en escena da obra galardoada co Premio Álvaro Cunqueiro poderase reservar do orzamento desta convocatoria un importe non superior a 30.000 euros que se distribuirá en función das características técnicas e escénicas da obra galardoada.
Así mesmo, reservaranse ata un importe de 12.000 A por cada unha das obras galardoadas co Premio de Títeres Barriga Verde correspondente ó ano 2003, para aquelas compañías que presenten proxectos relativos á producción e posta en escena das citadas obras e que resulten adxudicatarias dos convenios incluídos nesta convocatoria. De se pre
sentaren varios proxectos sobre as obras premiadas a comisión de valoración terá en conta aqueles que reúnan os mellores criterios de interpretación e adaptación da obra tendo en conta que na representación dela deberá respectarse integramente o texto orixinal.
As anualidades para o 2004 e o 2005 imputaranse á partida orzamentaria 1060.354A.640.1 do orzamento de gastos do IGAEM correspondente ó respectivo ano.
Entenderase que as ofertas das compañías inclúen nas cantidades o importe do imposto sobre o valor engadido que poida corresponder ou calquera tipo de imposto aplicable así como calquera liquidación por dereito de autor que ou ben lle pertenza ou ben teña cedido a compañía.
Establécese como contía máxima para cada producción anual 60.101 euros.
Como criterio orientativo enténdese que o 75% se dedicará á producción teatral e o 25% restante á distribución.
Para producción e distribución das compañías de monicreques resérvase o 20% do total.
Terceira.-Lugar e prazo de presentación de solicitudes.
As compañías teatrais profesionais interesadas en participaren nesta convocatoria presentarán no prazo previsto a solicitude correspondente nas oficinas do IGAEM (Pavillón de Galicia s/n, apartado de correos 150, San Lázaro, 15703 de Santiago de Compostela) ou por calquera outro medio admitido no artigo 38 da Lei 30/1992, de réxime xurídico das administracións públicas e do procedemento administrativo común, xunto coa documentación complementaria esixida. Rematado o prazo de presentación, a mesa de contratación comprobará qué compañías reúnen os requisistos de profesionalidade esixidos a través do sobre A e remitirá os seleccionados a unha comisión de valoración designada para o efecto que examinará cada solicitude, avaliando os proxectos e as compañías, fixando, así mesmo, os espectáculos seleccionados e a cantidade económica que figurará para cada un. Esta proposta será elevada ó Consello Rector do IGAEM para a súa ratificación. A comisión baseará o seu informe de conformidade cos
criterios e parámetros enunciados no anexo III.
A comisión de valoración das ofertas presentadas estará constituída por un presidente e catro vocais designados polo Consello Rector do IGAEM elixidos de entre persoas de recoñecido prestixio do mundo da cultura e do teatro, actuando como secretario unha persoa do cadro de persoal do IGAEM, con voz e sen voto.
A comisión de valoración terá en conta unicamente as propostas das compañías que cumpran os requisitos indicados na cláusula quinta.
O prazo de presentación será de 30 días naturais contados desde o día seguinte ó da publicación deste anuncio no Diario Oficial de Galicia.
Cuarta.-Modo de presentación e valoración dos proxectos.
As ofertas constarán de dous sobres. Cada un deles presentarase pechado e asinado polo responsable da compañía ou persoa que validamente o represente, facendo constar na fronte o contido del, nome da compañía e proxecto ó que se refire, e presentaranse pechados no rexistro xeral do IGAEM, ou por calquera dos medios recollidos no artigo 38 da Lei 30/1992, de réxime xurídico das administracións públicas e do procedemento administrativo común, podendo ser enviados por correo certificado, dirixidos ó xerente do IGAEM. Neste caso, o empresario deberá xustifica-la data de imposición do envío na oficina de correos e anunciarlle ó IGAEM a remisión da oferta mediante fax ou telegrama no mesmo día. Sen a concorrencia de ámbolos requisitos non será admitida a proposición se é recibida no IGAEM con posterioridade á data de terminación do prazo.
Transcorridos, non obstante, dez días naturais seguintes á dita data sen recibirse a proposición, esta non será admitida en ningún caso.
As proposicións someteranse ós modelos adxuntos como anexo I, anexo II, anexo IV, anexo V e anexo VI que se incluirán necesariamente no sobre B e a súa presentación supón a aceptación incondicional pola compañía das cláusulas destas bases e a declaración responsable de que reúne todas e cada unha das condicións esixidas para a realización do convenio.
En cada sobre incluirase a documentación que de seguido se sinala:
4.1. Sobre A.
Conterá a documentación que acredite a condición de empresa ou compañía teatral de carácter profesional de acordo cos seguintes puntos. A omisión desta demostración será motivo de exclusión da compañía.
O empresario que desexe facer vale-la súa inscrición no Rexistro Xeral de Contratistas da Comunidade Autónoma de Galicia, adscrito á Consellería de Innovación, Industria e Comercio, deberá indica-lo número de inscrición no anverso do sobre A (documentación xeral). A inscrición vixente no momento de presentación da oferta no Rexistro Xeral de Contratistas da Comunidade Autónoma de Galicia eximirá o licitador de presenta-la documentación que conste no citado rexistro. Sen embargo, non quedará eximido de presenta-los documentos que acreditan a solvencia financeira, económica e técnica.
a) Documentación-compulsada pola Xunta de Galicia ou orixinal acreditativa da personalidade xurídica do empresario.
No caso de ser empresario individual presentará documento nacional de identidade ou documento que regulamentariamente o substitúa e certificación acreditativa da alta no imposto de actividades económicas do exercicio 2004 e do 2003 no epígrafe correspondente á actividade teatral, necesariamente coa finalidade este último de acredita-la profesionalidade dun ano de antigüidade para o exercicio da actividade teatral.
No caso de ser persoa xurídica presentará DNI do representante ou documento que regulamentariamente o substitúa e escritura de constitución, ou modificación, se é o caso, debidamente inscrita no Rexistro Mercantil ou no que correspondese no caso de non ser sociedade mercantil. Igualmente presentará a correspondente certificación de estar dado de alta no imposto de actividades económicas do execicio 2004 e do 2003 no epígrafe correspondente á actividade teatral, necesariamente coa finalidade este último de acredita-la profesionalidade dun ano de antigüidade para o exercicio da actividade teatral.
b) No caso de que se presente oferta por unha agrupación de empresas, cada unha acreditará a súa personalidade e capacidade, segundo o indicado na letra a), debendo indica-los nomes e circunstancias dos empresarios e designa-la persoa que durante a vixencia do convenio terá a plena representación de todos, e para tódolos efectos, fronte á Administración.
c) Documentación acreditativa da representación: os que comparezan ou asinen proposicións no nome doutro deberán presentar poder bastante para o efecto. Se a empresa fose persoa xurídica deberase acreditar fidedignamente tal poder. Os poderes deberán estar especificamente verificados na súa suficiencia para a licitación pola Asesoría Xurídica da Consellería de Cultura, Comunicación Social e Turismo ou, no seu defecto, pola Asesoría Xurídica Xeral da Xunta de Galicia.
d) Declaración responsable subscrita por quen asine a proposición de non se atopar incurso en ningunha das incompatibilidades que enumera o artigo 20 do Real decreto lexislativo 2/2000, do 16 de xuño, texto refundido da Lei 13/1995, do 16 de xuño, de contratos das administracións públicas.
e) Memoria demostrativa da súa capacidade económica, financeira e técnica, que pode acreditarse por algún dos medios seguintes:
-Mediante informe de institucións financeiras.
-Xustificación da existencia dun seguro de indemnización por riscos profesionais.
-Presentación de contas anuais no caso de ser sociedade.
-Declaración relativa á cifra de negocios global e dos servicios e traballos realizados pola empresa nos últimos tres exercicios.
-Se por razóns xustificadas un empresario non puidese facilita-las referencias solicitadas, poderá acredita-la súa solvencia económica e financeira por calquera outra documentación considerada como suficiente pola Administración.
f) Certificación expedida pola Tesourería Xeral da Seguridade Social de encontrarse ó día das súas obrigas coa Seguridade Social, entendéndose por tales, segundo sinala o artigo 14 do Real decreto 1098/2001, do 12 de outubro, polo que se aproba o regulamento da Lei de contratos das administra
cións públicas, cando, se é o caso, concorran as seguintes circunstancias:
-Estar inscrita no sistema da Seguridade Social e, se é o caso, se se trata dun empresario individual afiliado e en alta no réxime que corresponda por razón da actividade.
-Ter afiliados, se é o caso, e dados de alta os traballadores que presten os seus servicios a elas.
-Ter presentados os documentos de cotización correspondentes ás cotas da Seguridade Social e, con elas, así como das asimiladas a aquelas para efectos recadatorios, correspondentes ós doce meses anteriores á data da solicitude da certificación.
-Estar ó día no pagamento das cotas ou outras débedas á Seguridade Social.
g) Certificación da delegación de Facenda que acredite que non existen débedas de natureza tributaria en período executivo.
h) Certificado da Consellería de Economía e Facenda de non ter débedas coa Xunta de Galicia.
En defecto das letras f), g) e h) poderase presentar declaración responsable subscrita por quen asine a proposición na cal se faga constar, tanto no que se refire ás persoas físicas como ás xurídicas concursantes, que se atopan ó día no momento de presenta-la súa proposición no cumprimento das obrigas tributarias e coa Seguridade Social impostas polas disposicións vixentes, sen prexuízo de que a xustificación acreditativa de tal requisito lle sexa requerida á empresa proposta como adxudicataria do convenio para tal efecto, concedéndolle un prazo de 5 días hábiles contados desde a data de comunicación do dito requirimento.
4.2. Sobre B.
Conterá, con carácter xeral, todo tipo de documentación que defina o espectáculo obxecto da proposición, en particular a necesaria para poder aplica-los criterios básicos de selección expostos no anexo III de condicións de valoración destas bases, así como o anexo I (modelo de proposición), anexo II (documentación presentada para acreditar méritos), anexo IV (documentación que hai que presentar para acreditar méritos, debidamente xustificada), anexo V (orzamento global do proxecto), anexo VI (declaracións de axudas, subvencións ou patrocinios solicitados) e a recolla nos seguintes puntos, xustificada de acordo co recollido no anexo IV:
a) Historial e traxectoria da compañía: espectáculos producidos, capacidade de autoxestión, capacidade de distribución dos espectáculos, actividades complementarias que reforcen a distribución do espectáculo, etc.
b) Proxecto artístico e formato de producción: reparto artístico e técnico, número de actores e técnicos, precontratos, currículo dos actores e do persoal técnico, memoria de dirección e posta en escena, currículo do director, sinopse do texto, nome do autor ou autores da obra e permiso para a súa representación.
c) Caché por función para as solicitudes de distribución.
d) Planos técnicos e deseños artísticos de escenografía e demais elementos escénicos.
e) Equipamento técnico e infraestructura con que se conte.
f) Calendarios das fases de producción e/ou distribución con especificación de datas, lugares e espacios, mediante carta de invitación ou documento semellante.
g) As compañías que se presenten ó epígrafe doutras propostas de especial interese deberán acredita-las condicións que se mencionan no punto correspondente do anexo III.
h) Orzamento de gastos pormenorizado por partidas e separado para as fases de producción e distribución. Nel entenderase incluído o importe do imposto sobre o valor engadido e todo tipo de impostos e gastos de calquera índole que graven os distintos conceptos (anexo V).
i) Declaración de axudas, subvencións ou patrocinios solicitados para o mesmo proxecto (anexo VI).
Toda a información alegada deberá ser xustificada documentalmente. A comisión de valoración non poderá tomar en consideración os méritos alegados que non aparezan debidamente xustificados.
Os proxectos presentados que sexan obxecto de adxudicación quedarán en poder do IGAEM.
Os que non sexan obxecto de adxudicación poderán ser retirados no prazo de 3 meses; de non ser así decaerán no seu dereito a pedi-la súa devolución.
4.3. Apertura de proposicións e comisión de valoración.
Rematado o prazo de presentación de ofertas e unha vez examinado o cumprimento dos requisitos do sobre A pola mesa de contratación, esta remitiralle á comisión de valoración os sobres correspondentes ás compañías que reúnan os requisitos de profesionalidade esixidos no sobre A; posteriormente procederase, por parte desta comisión, á valoración dos proxectos presentados por elas, de acordo cos criterios básicos de selección, e emitirá informe ó respecto para lle elevar ó Consello Rector do IGAEM. A relación recollerá tódolos proxectos seleccionados e unha lista de reserva para substituír aquelas compañías que non aceptasen as condicións do convenio.
A comisión de valoración informará as compañías da puntuación provisional obtida para que no prazo improrrogable de dez días naturais poidan alegar o que estimen pertinente.
4.4. Criterios básicos de selección.
Para pronunciarse sobre os proxectos que hai que seleccionar, así como da cantidade económica asignada a cada proxecto, a comisión de valoración elixida polo Consello Rector do IGAEM valorará cada proxecto coa puntuación correspondente de acordo coa aplicación dos criterios básicos recollidos no baremo do anexo III, tendo en conta que terán unha
consideración especial aqueles proxectos relativos á obra premiada co Premio Álvaro Cunqueiro para textos teatrais e a aqueles premiados co Premio de Títeres Barriga Verde.
Será necesario presenta-la autorización expresa do autor para poder representa-la obra (incluirase no sobre B), sempre que este non teña pasado ó dominio público para efectos do establecido na Lei da propiedade intelectual.
Para os programas de distribución (letra b da cláusula primeira), ademais dos devanditos criterios básicos de selección, valoraranse as iniciativas que conteñan actividades paralelas ó proxecto mesmo de distribución de cara a conseguir unha maior incidencia social, tales como unidades didácticas, exposicións, conferencias (incluiranse no sobre B).
Quinta.-Proposta de selección.
O Consello Rector do IGAEM, á vista dos informes da comisión de valoración e por aplicación dos criterios indicados no citado anexo III, resolverá a correspondente proposta de convenios, que abranguerá tanto os proxectos seleccionados como a cantidade económica de cada convenio particular. Nesta cantidade entenderase incluído o importe do imposto sobre o valor engadido e calquera outro tipo de imposto ou gasto.
Recibida a resolución do Consello Rector, a Xerencia do IGAEM, procederá a formaliza-lo oportuno convenio de producción e/ou distribución, de xeito documental, que deberán de asinar ámbalas dúas partes.
As empresas seleccionadas, unha vez recibida a comunicación da proposta do convenio, disporán dun prazo de vinte días naturais para formalizalo documentalmente ou renunciar a el.
O prazo de resolución máximo será de 6 meses. En caso de non haber resolución expresa, entenderase desestimado.
Contra a resolución de adxudicación poderase recorrer potestativamente en reposición ante o Consello Rector do IGAEM no prazo dun mes desde o día seguinte ó da notificación, ou ben ser impugnado directamente ante a xurisdicción contencioso-administrativa no prazo de dous meses desde o día seguinte á notificación.
A proposta da comisión de valoración non xerará dereito ningún ás compañías propostas. Unicamente a sinatura do convenio correspondente xerará os dereitos que correspondan segundo o contido destas bases.
O convenio poderase formalizar en escritura pública cando o solicite a empresa seleccionada, correndo pola súa conta os gastos derivados do seu outorgamento.
Sexta.-Execución do convenio. Prazos.
O prazo de execución da actividade de producción e distribución rematará o día 15 de decembro de 2005, tendo o seu comezo a actividade de producción dentro do exercicio do ano 2004. A non xustificación
dos convenios dentro dos prazos que a continuación se relacionan dará lugar á perda do dereito á percepción asignada, así como á devolución de calquera cantidade recibida con anterioridade en tal concepto. Non procederá en ningún caso a concesión de prórrogas.
A forma de xustificación dos convenios, así como dos prazos, será a seguinte:
En canto á producción:
Producción ano 2004
-As cantidades asignadas ás compañías nos convenios de producción e que fan alusión ó ano 2004 deberán xustificarse necesariamente antes do 20 de decembro de 2004.
-As facturas correspondentes ós gastos de producción do ano 2004 deberán ser facturas da producción do 2004. Non se admitirán facturas datadas noutros anos.
-Estas facturas, así como o resto da documentación que se esixe no convenio respectivo para xustifica-la producción deberán ter entrada no rexistro do IGAEM antes do 20 de decembro de 2004, sendo esta data o último día do prazo para a súa presentación.
Producción ano 2005
-As compañías que teñan asignada algunha cantidade para o 2005 respecto da producción deberán xustificar necesariamente os gastos da dita producción antes do 20 de decembro de 2005.
-Estes gastos deberán xustificarse con facturas da producción do ano 2005, e con facturas da segunda quincena de decembro de 2004, sen que sexan admitidas facturas datadas noutros anos.
-Toda a documentación que se esixe no convenio respectivo para a xustificación dos convenios, polo que respecta ó ano 2005, deberá ter entrada no rexistro do IGAEM como data límite ata o 20 de decembro de 2005.
En canto á distribución:
Distribución ano 2004
-Nos convenios de distribución relacionarase o número de representacións da obra proposta que a cada compañía adxudicataria del se lle esixe para poder xustificalo.
-As representacións esixidas, e que se correspondan co ano 2004, deberán realizarse necesariamente dentro do ano 2004.
-Así mesmo, a xustificación documental das actuacións realizadas así como o resto da documentación esixida deberá ter entrada no rexistro do IGAEM antes do 20 de decembro do ano 2004, sendo esta data o último día de prazo para a súa recepción.
Distribución ano 2005
-Nos convenios de distribución do ano 2005, relacionarase o número de representacións da obra proposta que a cada compañía adxudicataria del se lle esixe para poder xustificalo.
-As representacións esixidas, e que se correspondan co ano 2005, deberán realizarse necesariamente no ano 2005 e na segunda quincena de decembro de 2004.
-Así mesmo, a xustificación documental das actuacións e mailo resto da documentación esixida deberá ter entrada no rexistro do IGAEM antes do 20 de decembro de 2005, sendo esta a data límite.
O convenio executarase con suxeición ás cláusulas destas bases e de acordo coas instruccións que para a súa interpretación lle dea o empresario teatral ó IGAEM. A compañía presentará xustificación suficiente do cumprimento do convenio, no caso da producción mediante xustificación dos gastos en que se incorrese, gastos que obrigatoriamente deberán corresponderse coa producción da obra obxecto deste convenio, non procedendo a presentación de gastos correntes e de funcionamento non imputables directamente á producción da obra.
No caso da distribución, esta xustificarase mediante certificación de actuacións emitidas polo centro contratante ou certificación da SGAE ou organismo que xestione os dereitos de autor en que se faga consta-la realización efectiva da actuación. Non será xustificación suficiente a publicidade, programas de man ou calquera documentación similar que non acredite a posteriori a realización da actuación.
O convenio entenderase cumprido pola compañía cando esta realizase, de acordo cos termos del, e a satisfacción do IGAEM, a totalidade do seu obxecto.
O incumprimento do obxecto do convenio por parte da compañía, sexa parcial ou total, daralle facultade ó IGAEM a esixi-la devolución da totalidade da asignación ata entón recibida.
A compañía será responsable da calidade técnica dos traballos que desenvolva e das prestacións e servicios realizados, así como das consecuencias que se deduzan para a Administración ou para terceiros das omisións, erros, métodos inadecuados ou conclusións incorrectas na execución do convenio, así como calquera pagamento derivado da producción e distribución da obra teatral, incluídos os dereitos de propiedade intelectual que hai que pagar á SGAE.
Sétima.-Garantía definitiva.
Porse contemplaren nos convenios os pagamentos parciais con anterioridade á conclusión do traballo, establécese unha garantía. A garantía definitiva establecerase mediante a retención dun 4% nos pagamentos á compañía. Esta retención será efectuada no primeiro deles, aplicándose a porcentaxe sobre o importe do convenio que corresponda a cada exer
cicio orzamentario. Esta retención do 4% será reintegrada co último pagamento correspondente a cada exercicio orzamentario.
Oitava.-Dereitos e obrigas das partes.
8.1. Pagamentos ó adxudicatario.
O importe do convenio aboarase, para a fase de producción, por pagamentos parciais ordenados pola Xerencia do IGAEM contra a presentación por parte dos adxudicatarios da documentación demostrativa dos investimentos realizados, xustificación documental segundo o establecido na cláusula cuarta.
Para a fase de distribución, o pagamento farase logo de xustificación do inicio da distribución, así como do seu desenvolvemento mediante certificados de actuación emitidos polo centro contratante dela, pola SGAE ou por calquera outro organismo que xestione os dereitos de autor, que se deberán achegar no IGAEM antes do 20 de decembro do ano a que se imputa o pagamento. Non é considerada xustificación suficiente a publicidade, o programa de man ou calquera documento similar que non acredite a posteriori a realización da actuación e o pagamento distribuirase do seguinte xeito:
-Primeiro pagamento do 25% inicial logo de entrega neste organismo da declaración xurada por parte do representante da compañía do inicio das actuacións, xunto coa invitación ou contrato de actuación ou similar (cunha antelación máxima de 15 días á data do inicio da representación) ou ben coa entrega dun primeiro certificado de actuación.
-Segundo pagamento do 50% á metade das actuacións.
-Terceiro pagamento do 25% ó final das actuacións e presentando as certificacións acreditativas, completando a totalidade das actuacións comprometidas.
En toda a publicidade do proxecto seleccionado salientarase, de xeito oral e/ou gráfico, a participación do IGAEM na súa coproducción e/ou codistribución, coa inclusión do logotipo completo deste organismo en que conste a adscrición do instituto á Consellería de Cultura, Comunicación Social e Turismo da Xunta de Galicia e do Xacobeo 2004, que serán facilitados polo IGAEM. A xustificación da inclusión dos logos na publicidade deberá acreditarse mediante copias que deberán ser achegadas na xustificación final do convenio.
O derradeiro pagamento tanto de producción como de distribución quedará condicionado á presentación do orzamento definitivo de ingresos-gastos. Este orzamento non pode supera-lo 100% da suma das axudas, subvencións ou patrocinios xunto coa do IGAEM concedidas ó mesmo proxecto.
Deberán, así mesmo, presentarse para o último pagamento as nóminas e TC1 e TC2 das persoas que interveñen no espectáculo.
Nos proxectos de producción a empresa teatral estará obrigada a facer constancia desta colaboración
na presentación ós medios de comunicación da estrea do espectáculo e deberá poñer á disposición do IGAEM un número de invitacións para a primeira sesión que non supere o 10% da capacidade do local.
Tódolos ingresos, de todo tipo, que se xeren na etapa de distribución, serán a beneficio da compañía seleccionada.
8.2. Obrigas sociais, laborais e derivadas da Lei de propiedade intelectual.
As compañías conveniadas están obrigadas ó cumprimento das disposicións vixentes en materia laboral, de Seguridade Social e de Seguridade e Hixiene no Traballo, para o que deberán constituí-lo órgano necesario coa función específica de velar polo cumprimento das ditas disposicións.
Calquera obriga derivada da Lei 1/1996, do 12 de abril, de propiedade intelectual, ou normativa de xeral cumprimento desta índole, serán de exclusiva responsabilidade da compañía conveniada.
8.3. Gastos esixibles ás compañías seleccionadas.
As compañías conveniadas estarán obrigadas a satisface-los gastos dos anuncios de prensa, de formalización do convenio, as taxas pola prestación de servicios facultativos de dirección, inspección, liquidación dos traballos e calquera outro que resulte de aplicación segundo as disposicións vixentes, na forma e contía que estas sinalen.
8.4. Dirección e inspección dos traballos.
Compételle á Xerencia do IGAEM, de xeito persoal ou por delegación en terceiras persoas, a inspección dos traballos que realicen as compañías en virtude do convenio asinado, así como a comprobación da realización das actuacións tidas en conta para a cuantificación do convenio.
8.5. Resolución do convenio.
Serán causas de resolución do convenio as que se contraen nestas bases e as establecidas na Lei de contratos das administracións públicas. En tal caso, a compañía estará obrigada á devolución de tódalas cantidades ata entón percibidas como pagamentos parciais.
A comisión de valoración da convocatoria seguinte terá en conta o incumprimento parcial ou total desta convocatoria.
8.6. Interpretación do convenio.
Correspóndelle á Xerencia do IGAEM a interpretación das cláusulas do convenio, así como a variación delas e a resolución nunha primeira instancia das discrepancias que poidan xurdir.
Santiago de Compostela, 1 de marzo de 2004.
José Manuel Soto Virulegio
Xerente do Instituto Galego de Artes Escénicas
e Musicais
ANEXO I
Incluirase obrigatoriamente no sobre B
Modelo de proposición
Don/Dona.............., con enderezo en ..................... e con DNI nº..........., en nome (propio ou da empresa que represente) con CIF..............., informado/a do anuncio publicado no día............. de.............. e das condicións e requisitos que se esixen para a presentación de propostas e selección dos traballos de producción e distribución de espectáculos teatrais, comprométese a tomar ó seu cargo a execución deles, con estricta suxeición ós expresados requisitos e condicións, segundo os seguintes orzamentos:
A. Orzamento de producción:
(Expresa-la cantidade en letra e número)
B. Orzamento de distribución:
(Sinala-lo punto e expresa-la cantidade en letra e número)
a) Xiras fóra da nosa comunidade.
b) Presencia en mostras e feiras fóra da nosa comunidade.
c) Xiras específicas ou representacións propostas polas compañías.
-Caché por función.
(Expresa-la cantidade en letra e número).
Para tódolos efectos, esta oferta comprende non só o prezo do convenio senón tamén o importe do imposto sobre o valor engadido (IVE) a teor do disposto no artigo 25 do Real decreto 1624/1992, do 29 de decembro, polo que se aproba o Regulamento do citado imposto, así como o importe de calquera das obrigas económicas recollidas nas bases desta convocatoria.
,  de de 2004.
(Sinatura e selo do propoñente)
ANEXO II
Documentación presentada para acreditar méritos
Sinale cun x no cadro a documentación que se presenta.
11.1. Acreditación de que a/as producción/s foron postas en escena.
11.1. Declaración de ter estreado esa/s producción/s.
11.2. Certificados das funcións.
11.2. Declaración de ter feito esas funcións.
11.3.1. Acreditación de que a/as producción/s foron postas en escena.
11.3.1. Declaración de que a/as producción/s foron postas en escena e de non ter recibido ningún tipo de axuda institucional.
11.3.2. Certificados das funcións.
11.3.2. Declaración de ter feito esas funcións.
11.4. Documentación que acredite os méritos alegados.
12.1.1. Precontratos asinados pola compañía e polo traballador.
12.1.2. Currículo dos actores, incluíndo, se é o caso, titulación en arte dramática.
12.2.1. Documentación pola que se acrediten as direccións das montaxes teatrais presentadas polo director.
12.2.1. Declaración do director de ter dirixido as montaxes indicadas.
12.2.2. Titulación en arte dramática do director.
12.2.3. Documentación que acredite outros méritos do director.
13. Proxecto artístico.
ANEXO III
Criterios de valoración
1. Traxectoria da compañía (ata un máximo de 40 puntos).
1.1. Capacidade de producción. Por cada espectáculo producido: 1 punto ata un máximo de 15 puntos.
1.2. Capacidade de distribución: ata un máximo de 10 puntos.
1.2.1. Polo último espectáculo distribuído pola compañía:
Menos de 15 funcións: 1 punto.
De 15 a 20 funcións: 2 puntos.
De 21 a 30 funcións: 3 puntos.
Máis de 30 funcións: 4 puntos.
1.2.2. Por cada espectáculo distribuído pola compañía nos últimos 6 anos (agás o último espectáculo).
De 20 a 30 funcións: 1 punto.
Máis de 30 funcións: 2 puntos.
1.3. Capacidade de autoxestión: ata un máximo de 10 puntos.
1.3.1. Por cada espectáculo producido sen axuda institucional: 1 punto.
1.3.2. Pola distribución dos devanditos espectáculos: 0,10 puntos por función.
1.4. Outros méritos: ata un máximo de 5 puntos. Publicación de textos, CD, vídeos, libretos, unidades didácticas, folletos, premios obtidos pola compañía e, en xeral, todas aquelas actividades que potencien a actividade escénica da compañía.
2. Formato da producción proxecto artístico e técnico: (ata 40 puntos).
2.1. Actores e técnicos: ata un máximo de 25 puntos.
2.1.1. Por cada traballador contratado (1 punto ata un máximo de 10).
2.1.2. Currículo dos actores (máximo 15 puntos).
Valorarase:
Experiencia.
Titulación en arte dramática.
Outros méritos: cursos, publicacións, premios, etc.
2.2. Director: ata un máximo de 15 puntos.
2.2.1. Experiencia: por cada montaxe teatral profesional: 1 punto, ata 10 puntos.
2.2.2. Titulación en arte dramática.
2.2.3. Outros méritos: cursos recibidos, cursos impartidos, publicacións, etc.: ata 3 puntos.
3. Autor.
3.1. Obra orixinal (non adaptación) de autor galego actual de 7 a 10 puntos.
3.2. Outros autores galegos: de 5 a 8 puntos.
3.3. Outros autores de 5 a 8 puntos.
A comisión valorará á hora de concede-la puntuación a traxectoria do autor.
4. Proxecto artístico (ata un máximo de 10 puntos).
4.1. Memoria de dirección, proxecto escenográfico, música, vestiario, iluminación, etc., e todo aquilo que incida finalmente no interese artístico do proxecto.
5. A comisión de valoración terá en conta o imcumprimento total ou parcial, por parte das compañías, da convocatoria anterior, así como da pertenza dalgún administrador ou socio dunha compañía que se presente á actual convocatoria sempre que este pertencese a unha compañía incumpridora na convocatoria anterior.
Outras propostas de especal interese.
Apoiaranse neste punto aquelas propostas que, non tendo cabida nos puntos anteriores, ofrezan un proxecto de especial interese a xuízo da comisión de valoración.
Como requisito para estas compañías, esíxese non ter recibido subvencións do IGAEM para máis de tres produccións.
A estas compañías non se lles valorará o punto 1: (traxectoria da compañía).
A contía que se asigne a estes proxectos decidiraa o Consello Rector á vista da proposta que a comisión de valoración lle eleve.
ANEXO IV
Documentación que hai que presentar para acreditar méritos
1. Traxectoria da compañía.
1.1. Capacidade de producción: a partir do 1 de xaneiro de 2003: presentación de documentación que acredite suficientemente que a/as producción/s foron postas en escena. Para a xustificación das obras producidas con anterioridade ó 1 de xaneiro de 2003:
declaración do responsable legal da compañía de ter estreado esas produccións.
1.2. Capacidade de distribución: a partir do 1 de xaneiro de 2003: presentación de certificados de actuacións, agás das funcións realizadas dentro da Rede Galega que serán achegadas polo IGAEM. Para a xustificación das obras distribuídas con anterioridade ó 1 de xaneiro de 2003: declaración do responsable legal da compañía de ter feito esas funcións.
1.3. Capacidade de autoxestión:
1.3.1. Por cada espectáculo producido sen axuda institucional: a partir do 1 de xaneiro de 2003: presentación de documentación que acredite que a/as producción/s foron postas en escena, xunto cunha declaración do responsable da compañía de non ter recibido ningún tipo de axuda institucional. Para a xustificación de obras producidas con anterioridade ó 1 de xaneiro de 2003: declaración do responsable legal da compañía de ter estreado esas produccións e de non ter recibido ningún tipo de axuda institucional.
1.3.2. Pola distribución dos devanditos espectáculos: a partir do 1 de xaneiro de 2003: presentación de certificados de actuacións, agás das funcións realizadas dentro da Rede Galega que serán achegadas polo IGAEM. Para a xustificación das obras distribuídas con anterioridade ó 1 de xaneiro de 2003: declaración do responsable da compañía de ter feito esas funcións.
1.4. Outros méritos: publicación de textos, CD, vídeos, libretos, unidades didácticas, folletos, premios obtidos pola compañía e en xeral todas aquelas actividades que potencien a actividade escénica da compañía. Presentación de documentación que acredite estes méritos.
2. Formato da producción. Proxecto artístico e técnico.
2.1. Actores e técnicos.
2.1.1. Presentación dun precontrato por cada traballador, asinados tanto pola compañía como polo traballador.
2.1.2. Presentación do currículo dos actores.
2.2. Director.
2.2.1. Experiencia: calquera documentación que acredite suficientemente as direccións das montaxes teatrais presentadas, xunto cunha declaración xurada de telas dirixido.
2.2.2. Presentación, se é o caso, da titulación en arte dramática.
2.2.3. Outros méritos: documentación que acredite os méritos que se presentan.
3. Proxecto artístico.
Presentación dun proxecto en que figuren polo menos: memoria de dirección, proxecto escenográfico, música, vestiario e iluminación.